आचार्य तुलसी की आदर्श जीवनशैली की अनेकानेक विशेषताएं रही हैं उनमें मुख्य है कि उन्होंने अपने साध्य को सदा शुद्ध साधन से जोड़े रखा। इसीलिए सत्ता और पद का मद उनको छू न सका। यश और प्रतिष्ठा आपको गर्वित नहीं कर सकी। आलोचना और विरोध आपके कद को छोटा नहीं बना सके। अनुशास्ता होकर भी कभी किसी की अस्मिता पर हक और हुकूमत की शासना नहीं की। गलतियों का परिष्कार किया। सबको ऊंची उड़ान भरने के लिए खुला आसमां दिया। इसलिए आपका अखण्ड व्यक्तित्व नमनीय बन गया। धूप, वर्षा और वृक्ष जैसे व्यक्ति विशेष में बंटते नहीं, वैसे ही आपकी संत-चेतना भी तेरे मेरे की परिधि से मुक्त होकर सबके लिए समरसता बिखेरती रही। आधुनिक धर्मगुरुओं की भीड़ में आचार्य तुलसी ही ऐसे हैं जिन्होंने धर्म को आडम्बर नहीं बनने दिया, धर्म की पिटी-पिटाई बातों को नहीं दोहराया, बल्कि लोगों के जीवन से जुड़ धर्म को जीवनोपयोगी बनाया। जितने भी आचार्य, अवतार, गुरु, स्वामी, भगवान इन शताब्दियों में अवतरित हुए है, या महिमामंडित हुए है, उन्होंने क्या कुछ नया दिया? वेदों, उपनिषदों, भगवद् गीता, रामायण, महाभारत और आगम में कहे को ही निचोड़ते रहे हंै। कैसे नयी जीवनशैली का प्रादुर्भाव हो? आचार्य तुलसी ही एक अनूठा व्यक्तित्व है जो अपने नाम के आगे गुरु विशेषण लगा होने के बावजूद एक महासूर्य की तरह इन सबसे अलग खड़ा दिखाई देता है जिसने इंसान को इंसान बनाने का सफल उपक्रम किया है। निस्संदेह रूप से वे गुरुओं के बाजार में खड़े होकर इसके अंधेरे गलियारों को अपनी रोशनी से भर देना चाहते थे ताकि उस प्रखर रोशनी मे ंलोग देख सके कि उनके जीवन के लिये क्या अच्छा है? इंसानियत के खिलाफ तैरते हुए पाखंड और नकलीपन की लहरों को नेस्तनाबूद कर देने का साहस उनमें था। उन्होंने इंसान की वह नब्ज पकड़ी जिसका शोषण करके तथाकथित गुरु बाजार फल-फूल रहा था और इंसान का जीवन जटिल से जटिलतर होता जा रहा था। यही कारण है कि गांधी की तरह तुलसी ने भी मनुष्य की छोटी-छोटी कमजोरियों से निजात दिलाने के लिये जीवन को ध्येय बनाया और अणुव्रत आन्दोलन जैसा दुनिया का अकेला नैतिक आन्दोलन चलाया।